# Til Årsmeldingen: Fotballgruppens oppsummering av sesongen 2009

Fotballstyret har hatt følgende sammensetning i 2009:

Leder Knut Sundfjord

Sekretær Inger Bente Løvfall

Kasserer Per Øyvind Johansson

Styremedlemmer Rune Torgersen (materialforvalter)

Bjørn Hustoft (sportslig, hovedstyrepresentant)

Thomas Heimark (kurs- og dommeransvarlig)

Kim Nilsen (anleggsansvarlig)

Kristian Bjerknes (markedsansvarlig)

Ole Bjørn Hannevik (hovedstyrerepresentant, leder)

Det ble avholdt 7 formelle styremøter i fotballgruppen i 2009. Det har også vært avholdt flere møter med sportslig utvalg, trener/leder-møter med de forskjellige lagene/årsklassene, møter med andre klubber og fotballkretsen, samt trenersamlinger og kurs. Fotballstyret har også hatt to faste representanter i hovedstyret i 2009, inkludert ledervervet. Vi har sendt ut tre infomailer med nytt fra fotballstyret i løpet av året, og arrangert flere kurs og samlinger.

Sportslige resultater

Bønes IL Fotball hadde en god utvikling og fikk flere flotte resultater i 2009. Aktiviteten var stor, selv om antall lag påmeldt i seriespillet var lavere enn i 2008. Det sportslige høydepunktet kom da Jenter 95/96 ble kretsmestere med seier over Tertnes i finalen. 95-jentene gikk også helt til finalen i Dana Cup i sommer. Gutter 93 vant sluttspillet i 2. divisjon for G16, etter 2-1 over Eikanger i finalen. Gutter 94 vant sin klasse i innendørsturneringen Fotballcup 24 i november, vant Tivoli Cup i Danmark i juli og gjorde det også bra i en turnering i Stavanger tidlig på sommeren. Gutter 95 har hatt en spiller med på kretslaget, mens flere Bønes-gutter og –jenter er tatt ut til kretsens talentsamlinger i vinter for 95-96-97 årskullene. Menn Junior 1 fikk månedens Fair Play-pris i september for god sportsånd i en kamp mot Varegg.

Fotballgruppen talte pr 31/12-2009 177 jenter, 269 gutter og 37 menn, til sammen 483 aktive medlemmer. Vi hadde i 2009 2 rekrutteringsdommere og 1 kretsdommer.

Baneforhold

Banekapasiteten, spesielt ift kunstgressbanen i Fjellsdalen, er Bønes-fotballens største flaskehals. Fordelingen av treningstider ser ut til å ha ”satt seg” og det var i 2009 lite diskusjoner rundt dette. I vinter har også snøen satt en stopper for utetreningen, men vi har greid å åpne deler av banen med snømåkingsdugnader og innkjøp av en snøfreser.

Klubbutvikling

På grunn av brannen i klubbhuset sent i 2008 ble en del påtenkte aktiviteter satt på vent. Med klubbhuset tilgjengelig igjen fra sommeren av kom vi i gang med trenersamlinger og kursing, som Fotballstyret anser som den viktigste måten å utvikle fotballgruppen videre på.

I høst gjennomførte vi en Coerver trenersamling, samt Delkurs 1 Aktivitetslederkurs (barnefotball). Dette skal følges opp i 2010 med Delkurs 4 Ungdomsfotball, nye Coerver-samlinger, og klubbdommerkurs. Fotballgruppen arrangerte også i 2009 TINE fotballskole for elever fra Bønes og Fjellsdalen skoler.

Mot slutten av året hadde vi en dialog med Årstad IL om samarbeidslag på seniornivå. Dette ble det ikke noe av, hovedsakelig på grunn av endrete retningslinjer fra fotballkretsen.

Blant utviklingssakene som vi kommer til å jobbe videre med i 2010 er anleggssituasjonen, frafallsproblematikk i ungdomsfotballen og satsing på junior- og seniorlag.

For fotballgruppen

Knut Sundfjord